Klant tydens rooftog by Pta-drankwinkel geskiet | Maroela Media
Castle Walk-winkelsentrum. Foto: Google Street View
'n 32-jarige inwoner van Pretoria-Oos is dood nadat hy Saterdagaand tydens 'n mislukte rooftog in 'n drankwinkel geskiet is.
Kapt. Ilze Jones, polisiewoordvoerder, het Maandag aan Maroela Media gesê vier gewapende mans het Saterdag omstreeks 19:40 op die Liqour City by die Castle Walk-winkelsentrum in Erasmuskloof toegeslaan.
"Die rowers het 'n vuurwapen op die veiligheidswag gerig, waarna hulle probeer het om die drankkabinet, waarin die duurder drank toegesluit is, se glas stukkend te slaan," het Jones gesê.
"Die 31-jarige bestuurder van die winkel het die geraas gehoor en gaan ondersoek instel, waarna die rowers hul vuurwapens op hom ook gerig het."
Jones het gesê die bestuurder het 'n wapen aan hom gehad en op die rowers begin skiet. "Die rowers het teruggeskiet en 'n oor-en-weer-skietery het uitgebreek, waartydens die klant in sy bolyf getref is."
Die rowers het op vlug geslaan sonder om iets te vat. Een van die rowers is vermoedelik gewond aangesien daar 'n bloedspoor buite die winkel was.
Die man is in 'n kritieke toestand deur paramedici van Netcare 911 na die Unitas-hospitaal in Centurion gehaas, waar hy om 23:02 aan sy beserings beswyk het.
Jones het gesê die man se naam kan nog nie bekend gemaak word nie, aangesien dit nie duidelik is of sy naasbestaandes al van sy dood in kennis gestel is nie. Hy het glo in die omgewing gebly en was volgens die bestuurder 'n gereelde klant.
Die Brooklyn-polisie ondersoek 'n saak van moord en poging tot sakeroof.
Nie een van die rowers is tot dusver in hegtenis geneem nie, maar die soektog na hulle duur voort.
Jones het gesê die bestuurder is volgens standaardprosedure ná die voorval ingeneem vir ondervraging.
Simpatie met die klant se familie. 'n Mens skiet as jou lewe in gevaar is, nie om jou duur Whiskey te red nie! Rowers is baie gespanne as hulle roof, daarom moet hulle nie gekonfronteer word nie.
Ek dink julle moet almal mooi lees.
Die 31-jarige bestuurder het op die rowers geskiet, waartydens 'n 32-jarige KLANT in die bors geskiet is.
Daar het n oor en weer skietery tussen rowers en eienaar plaas gevind en klant het in spervuur beland en is geskiet.
Elkeen reageer anders in sulke omstandighede. Dis net dat as jy verkeerde tyd op die verkeerde plek is….dit noodlottig kant wees. Sterkte
Hoekom Unitas toe ry met die man, Dit Kloof hospitaal is binne loopafstand van die sentrum af!!!!!!!!!!!!!!!!!!!!!!